MINISTERUL MEDIULUI SI PĂDURILOR

ORDIN
pentru aprobarea Normelor metodologice privind atestarea persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic
Publicat in Monitorul Oficial 342 din 21 mai 2010 (M. Of. 342/2010) 

În conformitate cu prevederile Ordonantei de urgentă a Guvernului nr. 49/2009 privind libertatea de stabilire a prestatorilor de servicii si libertatea de a furniza servicii în România,

în temeiul art. 74 lit. d) din Legea îmbunătătirilor funciare nr. 138/2004, republicată, cu completările ulterioare, si al art. 15 alin. (4) din Hotărârea Guvernului nr. 1.635/2009 privind organizarea si functionarea Ministerului Mediului si Pădurilor,
ministrul mediului si pădurilor emite prezentul ordin.
Art. 1. - Se aprobă Normele metodologice privind atestarea persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic, prevăzute în anexa care face parte integrantă din prezentul ordin.
Art. 2. - Răspunderea pentru ducerea la îndeplinire a prevederilor prezentului ordin revine Directiei politici si strategii în silvicultură din cadrul Ministerului Mediului si Pădurilor.
Art. 3. - Dosarele depuse în vederea atestării anterior intrării în vigoare a prezentului ordin se analizează pe baza metodologiei în vigoare la data înregistrării cererii.
Art. 4. - La data intrării în vigoare a prezentului ordin, Ordinul ministrului agriculturii, pădurilor si dezvoltării rurale nr. 88/2006 pentru aprobarea Normelor metodologice privind atestarea persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic, publicat în Monitorul Oficial al României, Partea I, nr. 160 din 20 februarie 2006, precum si orice alte dispozitii contrare se abrogă.
Art. 5. - Prezentul ordin se publică în Monitorul Oficial al României, Partea I.

Ministrul mediului si pădurilor,

Lászlö Borbély

Bucuresti, 7 mai 2010.

Nr. 718.

ANEXĂ

NORME METODOLOGICE

privind atestarea persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic

CAPITOLUL I

Dispozitii generale

Art. 1. -Atestarea persoanelor fizice si juridice are drept scop asigurarea premiselor pentru realizarea lucrărilor de îmbunătătiri funciare în vederea îndeplinirii cerintelor tehnice si calitative minimale prevăzute în normativele în vigoare.
Art. 2. - În întelesul prezentelor norme metodologice, lucrările de îmbunătătiri funciare din domeniul silvic sunt lucrări complexe care se execută pe terenuri cu orice destinatie, în vederea asigurării protectiei acestora si a oricăror categorii de obiective fată de inundatii, alunecări de teren si eroziuni, pentru asigurarea protectiei lacurilor de acumulare împotriva colmatării, pentru asigurarea unui nivel corespunzător de umiditate a solului care să permită sau să stimuleze instalarea si dezvoltarea culturilor silvice, pentru realizarea ameliorării solurilor acide, sărăturate si nisipoase, precum si pentru asigurarea protectiei împotriva poluării. Acestea se realizează prin desecări, constructii hidrotehnice, măsuri pedoameliorative, împăduriri, crearea perdelelor forestiere de protectie si altele asemenea.
Art. 3. - Prin atestare se confirmă capacitatea tehnico-profesională a persoanelor fizice si juridice de a proiecta si de a executa lucrările de îmbunătătiri funciare din domeniul silvic, care corespund normelor de calitate în vigoare.
Art. 4. - Atestarea capacitătii tehnico-profesionale se realizează prin verificarea performantelor profesionale si a posibilitătilor tehnice de executie ale persoanelor fizice si juridice care solicită atestarea, în conformitate cu prevederile prezentelor norme metodologice.
CAPITOLUL II

Domenii si conditii de atestare

Art. 5. - Domeniile de atestare a persoanelor fizice si juridice pentru activitătile de îmbunătătiri funciare din domeniul silvic sunt următoarele:
a) proiectare - efectuarea studiilor de teren si elaborarea documentatiilor tehnico-economice pentru lucrările de îmbunătătiri funciare din domeniul silvic;
b) executie - efectuarea lucrărilor de îmbunătătiri funciare din domeniul silvic.
Art. 6. - Atestarea persoanelor fizice si juridice se face pentru domeniile de activitate prevăzute la art. 5 si se poate solicita pentru unul sau ambele domenii, cu respectarea conditiilor prevăzute în prezentele norme metodologice.
Art. 7. - Grupele de lucrări de îmbunătătiri funciare aferente domeniilor de activitate prevăzute la art. 5, pentru care Ministerul Mediului si Pădurilor acordă atestare, sunt următoarele:
a) amenajări de desecare si drenaj, care au drept scop prevenirea si înlăturarea excesului de umiditate de la suprafata terenului si din sol, în vederea asigurării conditiilor favorabile de utilizare a terenurilor cu destinatie forestieră sau destinate culturii speciilor forestiere. Aceste amenajări cuprind lucrări de colectare, de transport si de evacuare în emisar a apei în exces;
b) lucrări de combatere a eroziunii solului si de ameliorare a terenurilor afectate de alunecări. Aceste amenajări cuprind lucrări pentru protectia solului, regularizarea scurgerii apei pe versanti, stingerea formatiunilor torentiale si stabilizarea nisipurilor miscătoare;
c) amenajări pedoameliorative pe terenurile sărăturate, acide si pe nisipuri, pe terenurile poluate, inclusiv cu reziduuri petroliere, pe haldele de la exploatările miniere, pe alte terenuri neproductive, cuprinzând si lucrările de nivelare-modelare, de scarificare, de afânare adâncă, rigole si santuri de scurgere a apei, arăturile în benzi cu coame, udările de spălare a sărurilor, aplicarea de amendamente si îngrăsăminte, în scopul valorificării pentru silvicultură sau pentru cultura speciilor forestiere;
d) perdele forestiere de protectie a terenurilor agricole si plantatii pentru combaterea eroziunii solului;
e) alte lucrări realizate prin solutii tehnice si tehnologii noi, rezultate din activitatea de cercetare silvică.
Art. 8. - (1) Persoanele fizice care solicită atestarea pentru domeniul prevăzut la art. 5 lit. a) trebuie să îndeplinească cumulativ următoarele conditii:
a) să aibă studii superioare de lungă durată în una dintre specializările: silvicultură si exploatări forestiere, constructii hidrotehnice sau îmbunătătiri funciare;
b) să aibă o experientă de minimum 5 ani în proiectarea lucrărilor care fac obiectul atestării, în domeniul silvic;
c) să nu fi fost condamnate penal pentru săvârsirea cu intentie a unei infractiuni în legătură cu domeniul pentru care solicită atestarea.
(2) Persoanele fizice care solicită atestarea pentru domeniul prevăzut la art. 5 lit. b) trebuie să îndeplinească cumulativ următoarele conditii:
a) să aibă studii medii sau superioare în una dintre specializările: silvicultură si exploatări forestiere, constructii hidrotehnice sau îmbunătătiri funciare;
b) să aibă o experientă de minimum 5 ani în executarea lucrărilor care fac obiectul atestării, în domeniul silvic;
c) să nu fi fost condamnate penal pentru săvârsirea cu intentie a unei infractiuni în legătură cu domeniul pentru care solicită atestarea.
(3) Persoanele fizice care au studii medii sau superioare în specializarea silvicultură si exploatări forestiere pot obtine atestarea pentru toate grupele de lucrări prevăzute la art. 7, iar cele cu studii medii sau superioare în specializările constructii hidrotehnice sau îmbunătătiri funciare pot obtine atestarea numai pentru grupele de lucrări prevăzute la art. 7 lit. a) si b).
(4) Persoanele fizice străine care nu exercită activitatea de îmbunătătiri funciare în domeniul forestier cu titlu permanent în unul dintre statele membre si care solicită atestarea pentru această activitate în România trebuie să îndeplinească conditiile prevăzute la alin. (1), (2) si (3).
(5) Documentele necesare atestării persoanelor fizice prevăzute la alin. (4) se depun în limba română, traduse de un traducător autorizat.
Art. 9. - Persoanele fizice care au titlul stiintific de doctor si/sau sunt de profesie inginer proiectant gradul I, cercetător stiintific gradul I sunt atestate la cerere, fără examinarea prevăzută la art. 16, pentru domeniile si grupele de lucrări corespunzătoare subiectului tezei de doctorat si/sau corespunzătoare domeniului în care îsi desfăsoară activitatea.
Art. 10. - (1) În vederea atestării, persoanele juridice trebuie să îndeplinească cumulativ următoarele conditii:
a) să fie constituite si să functioneze în conditiile legii;
b) să aibă înscris în statut obiectul de activitate corespunzător cu domeniile si grupele de lucrări în care solicită atestarea, conform art. 5, respectiv art. 7;
c) să aibă cel putin 2 angajati cu contract individual de muncă pe durată nedeterminată, ambii atestati conform prezentelor norme metodologice, pentru domeniul si grupele de lucrări pentru care persoana juridică solicită atestarea;
d) pentru domeniul de atestare prevăzut la art. 5 lit. b), una dintre cele două persoane încadrate cu contract individual de muncă prevăzute la litera c) trebuie să aibă studii superioare de lungă durată în una dintre specializările: silvicultură si exploatări forestiere, constructii hidrotehnice sau îmbunătătiri funciare, după caz;
e) să detină mijloacele tehnice minime necesare pentru realizarea lucrărilor de îmbunătătiri funciare din domeniul silvic pentru care solicită atestarea, după cum urmează:
1. pentru domeniul de atestare prevăzut la art. 5 lit. a), după caz: un calculator cu imprimantă si un teodolit/o statie totală/GPS;
2. pentru domeniul de atestare prevăzut la art. 5 lit. b), după caz: un tractor/un plug/un buldozer/un excavator/un compactor/un încărcător/o macara.
(2) Prin exceptie de la prevederile alin. (1) lit. c), persoana juridică al cărei administrator/asociat este atestat ca persoană fizică pentru domeniul si grupele de lucrări pentru care aceasta solicită atestarea trebuie să aibă un singur angajat cu contract individual de muncă pe durată nedeterminată, atestat conform prezentelor norme metodologice, pentru domeniul si grupele de lucrări pentru care persoana juridică respectivă solicită atestarea.
(3) Persoanele juridice străine care nu exercită activitatea de îmbunătătiri funciare în domeniul forestier cu titlu permanent în unul dintre statele membre si care solicită atestarea pentru această activitate în România trebuie să îndeplinească conditiile prevăzute la alin. (1) si (2).
(4) Documentele necesare atestării pentru persoanele juridice prevăzute la alin. (3) se depun în limba română, traduse de un traducător autorizat.
CAPITOLUL III

Documentele si procedura de atestare

Art. 11. - Atestarea persoanelor fizice si juridice este organizată si coordonată de directia competentă potrivit atributiilor stabilite prin regulamentul de organizare si functionare al autoritătii publice centrale care răspunde de silvicultură.
Art. 12. - Atestarea persoanelor fizice si juridice se face de către Comisia de atestare formată din specialisti, numită prin ordin al ministrului mediului si pădurilor.
Art. 13. - Documentele necesare atestării persoanelor fizice sunt următoarele:
a) cerere-tip pentru atestare, conform modelului prevăzut în anexa nr. 1;
b) curriculum vitae;
c) lista de lucrări elaborate sau la care au fost coautoare, în domeniul proiectării si/sau executării lucrărilor de îmbunătătiri funciare, din care să rezulte experienta corespunzătoare domeniului si grupelor de lucrări pentru care solicită atestarea;
d) diploma de studii si, după caz, titlul stiintific, în copie;
e) extras de pe carnetul de muncă, în copie certificată de către angajator/detinător, sau un alt document din care să rezulte îndeplinirea conditiilor prevăzute la art. 8 alin. (1) lit. b) si alin. (2) lit. b);
f) certificatul de cazier judiciar din care să rezulte că nu au fost condamnate în ultimii 3 ani, prin hotărârea definitivă a unei instante judecătoresti, pentru o faptă care a adus atingere eticii profesionale sau pentru comiterea unei greseli în materie profesională;
g) documentul care dovedeste achitarea tarifului stabilit pentru atestare, potrivit prevederilor art. 21. alin. (1) si (2).

Art. 14. - Documentele necesare în vederea atestării persoanelor juridice sunt următoarele:
a) cerere-tip pentru atestare, conform modelului prevăzut în anexa nr. 2;
b) memoriu de activitate care să contină: date cu privire la capitalul social si la valoarea patrimoniului, lista principalelor lucrări realizate în domeniu, experienta în proiectarea/executia lucrărilor, personalul tehnic si economic angajat si experienta acestuia;
c) declaratie pe propria răspundere a administratorului, din care să rezulte că persoana juridică nu se află în niciuna dintre situatiile prevăzute la art. 181 din Ordonanta de urgentă a Guvernului nr. 34/2006 privind atribuirea contractelor de achizitie publică, a contractelor de concesiune de lucrări publice si a contractelor de concesiune de servicii, aprobată cu modificări si completări prin Legea nr. 337/2006, cu modificările si completările ulterioare;
d) lista utilajelor si echipamentelor aflate în stare de functionare detinute, necesare pentru desfăsurarea activitătilor din domeniul si grupele pentru care se solicită atestarea, însotită de copii de pe documentele prin care se face dovada detinerii;
e) copii de pe documentele care dovedesc înfiintarea persoanei juridice, potrivit legii;
f) copie de pe contractul individual de muncă pe durată nedeterminată pentru angajatul atestat, conform prevederilor art. 10 alin (1) lit. c);
g) copia atestatului persoanei fizice care îndeplineste conditia de angajat/administrator/asociat la persoana juridică, conform prevederilor art. 10;
h) documentul care dovedeste achitarea tarifului stabilit pentru atestare, potrivit prevederilor art. 21 alin. (1) si (2).
Art. 15. - (1) Dosarele de atestare se depun la sediul autoritătii publice centrale care răspunde de silvicultură sau al Regiei Nationale a Pădurilor - Romsilva.
(2) În cazul documentatiilor incomplete, Comisia de atestare informează solicitantii cu privire la necesitatea transmiterii de documente suplimentare.
(3) Dosarele prevăzute la alin. (1) sunt analizate periodic de către Comisia de atestare, în sedinte de lucru programate de presedintele acesteia, dar nu mai târziu de 30 de zile de la data depunerii documentatiei complete.
(4) În urma analizării dosarelor, Comisia de atestare comunică solicitantilor, după caz, data la care este programată examinarea solicitantilor persoane fizice si juridice ale căror dosare au fost admise ca urmare a îndeplinirii conditiilor prevăzute în prezentele norme metodologice, respectiv motivul respingerii documentatiei depuse. Comunicarea datei pentru sesiunea de examinare se face cu cel putin două zile lucrătoare înainte de data sesiunii de examinare.
(5) Rezultatele analizării dosarelor se consemnează într-un registru de procese-verbale.
Art. 16. - Examinarea persoanelor fizice ale căror dosare au fost admise constă în prezentarea de către acestea în fata Comisiei de atestare cel putin a unei lucrări realizate, aleasă de candidati din lista inclusă în dosarul de atestare. Candidatii răspund întrebărilor puse de membrii Comisiei de atestare pentru verificarea experientei profesionale în legătură cu domeniul si grupele de lucrări solicitate.
Art. 17. - Examinarea activitătii persoanei juridice al cărei dosar a fost admis se face de către Comisia de atestare, în prezenta reprezentantului legal al persoanei juridice, care, la cerere, furnizează date suplimentare.
Art. 18. - Rezultatul examenului de atestare - admis/respins - atât pentru persoanele fizice, cât si pentru cele juridice se consemnează în procesul-verbal de sedintă, se aduce la cunostinta candidatilor la încheierea sedintei de atestare si se afisează pe site-ul Ministerului Mediului si Pădurilor.
Art. 19. - În termen de 30 de zile de la data atestării, persoanele fizice si juridice îndreptătite primesc certificatul de atestare, al cărui model este prevăzut în anexa nr. 3.
Art. 20. - Persoanele fizice atestate sunt obligate să îsi confectioneze parafa de atestat, conform modelului prevăzut în anexa nr. 4, si să înainteze Ministerului Mediului si Pădurilor specimenul acesteia, cu declaratie pe propria răspundere.
Art. 21. - (1) Tariful pentru obtinerea certificatului de atestare este următorul:
a) 200 lei pentru persoane fizice;
b) 500 lei pentru persoane juridice.
(2) Persoanele care solicită atestarea si ale căror dosare au fost admise au obligatia de a depune valoarea tarifului, în numerar, la casieria Regiei Nationale a Pădurilor - Romsilva, sau prin ordin de plată la prezentare, în contul deschis separat pentru această activitate, înainte de sustinerea examenului.
(3) Cheltuielile pentru functionarea Comisiei de atestare si editarea certificatelor de atestare se suportă de către Regia Natională a Pădurilor - Romsilva din tarifele încasate.
(4) Un cuantum în valoare de 50% din tarifele încasate se acordă membrilor Comisiei de atestare.
CAPITOLUL IV
Comisia de atestare si Comisia de solutionare a contestatiilor

Art. 22. - (1) Comisia de atestare îsi desfăsoară activitatea în cadrul Regiei Nationale a Pădurilor - Romsilva si este formată din 7 membri, dintre care un presedinte si un vicepresedinte.
(2) Presedintele si vicepresedintele Comisiei de atestare sunt nominalizati din cadrul Ministerului Mediului si Pădurilor.
(3) Secretariatul Comisiei de atestare este asigurat de 2 membri ai acesteia, si anume: un reprezentant din directia competentă prevăzută la art. 11 si un reprezentant al Regiei Nationale a Pădurilor - Romsilva.
(4) Comisia de atestare foloseste o stampilă proprie.
Art. 23. - (1) Atributiile presedintelui Comisiei de atestare sunt următoarele:
a) aprobă programarea sedintelor Comisiei de atestare;
b) conduce lucrările sedintelor Comisiei de atestare;
c) semnează certificatele de atestare si corespondenta Comisiei de atestare.
(2) Vicepresedintele Comisiei de atestare îndeplineste atributiile presedintelui în lipsa acestuia.
Art. 24. -Atributiile secretariatului Comisiei de atestare sunt următoarele:
a) planifică si organizează, împreună cu presedintele, activitatea Comisiei de atestare, stabilind periodic datele de întrunire a acesteia;
b) primeste dosarele de atestare si păstrează evidenta acestora;
c) asigură convocarea membrilor Comisiei de atestare si programarea solicitantilor pentru examinare;
d) păstrează si completează registrul cu procesele-verbale ale Comisiei de atestare;
e) redactează documentele Comisiei de atestare;
f) tine evidenta certificatelor de atestare si a celorlalte documente emise de Comisia de atestare;
g) păstrează stampila Comisiei de atestare.
Art. 25. - Comisia de atestare ia decizii cu privire la:
a) admiterea ori respingerea cererilor de atestare a persoanelor fizice sau juridice, în functie de îndeplinirea conditiilor prevăzute în prezentele norme metodologice;
b) admiterea ori respingerea, în urma examinării, a persoanelor fizice sau juridice;
c) suspendarea si/sau retragerea certificatului de atestare.
Art. 26. - (1) Comisia de atestare functionează în prezenta a cel putin 5 membri.
(2) Deciziile Comisiei de atestare se iau prin vot deschis, cu majoritatea simplă a membrilor acesteia.
Art. 27. - Contestatiile împotriva deciziilor Comisiei de atestare se depun în termen de 48 de ore de la comunicarea rezultatelor si se adresează Comisiei pentru solutionarea contestatiilor, constituită conform prevederilor art. 28. Împotriva hotărârilor acestei comisii se poate formula plângere la instanta judecătorească competentă, potrivit legii.
Art. 28. - (1) Comisia pentru solutionarea contestatiilor este formată din 3 membri:
a) secretarul de stat care coordonează activitatea în domeniul pădurilor din cadrul autoritătii publice centrale care răspunde de silvicultură - presedintele comisiei;
b) directorul directiei de control al regimului silvic;
c) un jurist din cadrul directiei care are în responsabilitate activitatea de reglementare în domeniul silvic - secretarul comisiei.
(2) Nominalizarea Comisiei pentru solutionarea contestatiilor se face prin ordin al conducătorului autoritătii publice centrale care răspunde de silvicultură.
Art. 29. - Atributiile Comisiei pentru solutionarea contestatiilor:
a) analizează contestatia si verifică dacă aceasta este întemeiată, pe baza dosarului care a fost depus de petent pentru obtinerea certificatului de atestare si a prevederilor din prezentele norme metodologice;
b) admite sau respinge contestatia.
Art. 30. - Atributiile presedintelui Comisiei pentru solutionarea contestatiilor sunt:
a) conduce lucrările sedintelor Comisiei pentru solutionarea contestatiilor;
b) semnează hotărârile Comisiei pentru solutionarea contestatiilor;
c) dispune, în cazul admiterii contestatiilor, reluarea procedurilor legale.
Art. 31. - Atributiile secretarului Comisiei pentru solutionarea contestatiilor sunt:
a) organizează si planifică, împreună cu presedintele, sedintele Comisiei pentru solutionarea contestatiilor;
b) înregistrează si tine evidenta contestatiilor;
c) redactează documentele Comisiei pentru solutionarea contestatiilor;
d) comunică celor interesati hotărârile Comisiei pentru solutionarea contestatiilor.
CAPITOLUL V
Drepturile si obligatiile persoanelor fizice si juridice atestate

Art. 32. - În cadrul domeniilor si grupelor de lucrări în care au fost atestate, persoanele fizice si juridice au dreptul, după caz:
a) de a participa la licitatii;
b) de a încheia contracte;
c) de a acorda consultantă tehnică;
d) de a efectua studii de teren si de a elabora documentatii tehnico-economice pentru lucrările de îmbunătătiri funciare din domeniul silvic;
e) de a executa lucrări de îmbunătătiri funciare din domeniul silvic.
Art. 33. - Persoanele fizice si juridice atestate au următoarele obligatii:
a) să desfăsoare activitătile privind îmbunătătirile funciare din domeniul silvic numai în domeniul si grupele de lucrări pentru care au fost atestate, cu respectarea dispozitiilor legale, precum
si a metodologiilor, normelor si instructiunilor aprobate de autoritatea publică centrală care răspunde de silvicultură;
b) să valideze numai acele lucrări care se încadrează în domeniul de activitate în care au fost atestate prin aplicarea parafei de către persoana fizică atestată.
CAPITOLUL VI

Suspendarea si retragerea certificatului de atestare

Art. 34. - Nerespectarea conditiilor prevăzute la art. 10 de către persoanele juridice si la art. 33 de către persoanele fizice sau juridice atestate potrivit prezentelor norme metodologice poate atrage suspendarea ori retragerea certificatului de atestare.
Art. 35. - Suspendarea sau retragerea, după caz, a certificatului de atestare se dispune prin decizie a presedintelui Comisiei de atestare, în urma analizei din cadrul sedintei Comisiei de atestare, pe baza actelor de constatare încheiate de persoane împuternicite în conditiile legii sau, după caz, a documentelor din care rezultă neîndeplinirea conditiilor prevăzute la art. 10, ori în temeiul punerii în miscare a unei actiunii penale împotriva persoanei atestate.
Art. 36. - Certificatul de atestare a persoanei fizice sau juridice se suspendă în următoarele cazuri:
a) când persoana elaborează sau realizează lucrări în domeniul si grupa de lucrări pentru care a fost autorizată fără să respecte metodologiile, reglementările si normele tehnice în vigoare. Perioada suspendării este de 6 luni sau, dacă ducerea la îndeplinire a măsurilor si termenelor dispuse prin actele de constatare prevăzute la art. 35 este mai mare de 6 luni, pe perioada necesară. Îndeplinirea măsurilor dispuse se constată prin încheierea unui nou act de constatare de către persoanele prevăzute la art. 35;
b) când persoana juridică nu îndeplineste conditiile prevăzute la art. 10. Perioada suspendării durează până când persoana juridică face dovada îndeplinirii conditiilor mentionate;
c) când împotriva persoanei atestate s-a pus în miscare o actiune penală în legătură cu activitatea pentru care a fost atestată. În acest caz suspendarea certificatului de atestare se dispune până la solutionarea definitivă a cauzei.
Art. 37. - Certificatul de atestare a persoanelor fizice si juridice se retrage în următoarele cazuri:
a) când a fost suspendat de două ori în baza art. 36 lit. a), iar a treia oară se săvârsesc abateri similare celor pentru care s-au dispus suspendările anterioare ale acestuia;
b) când persoanele fizice si juridice atestate validează, prin semnătură si parafă, documente pentru domenii de activitate si grupe de lucrări în care nu au fost atestate sau îsi continuă activitatea în perioada de suspendare.
Art. 38. - (1) Suspendarea sau retragerea certificatului de atestare se comunică persoanelor fizice si juridice în cauză, în scris, de către Comisia de atestare.
(2) Măsura prevăzută la alin. (1) poate fi contestată, în scris, în termen de 10 zile lucrătoare de la comunicare, la ministrul mediului si pădurilor.
(3) Împotriva solutiei ministrului mediului si pădurilor se poate formula plângere la instanta judecătorească competentă, potrivit legii.
CAPITOLUL VII

Dispozitii finale

Art. 39. - (1) Valabilitatea certificatului de atestare a persoanelor fizice are o durată nelimitată, iar a certificatului de atestare a persoanelor juridice are durata de 5 ani, fiind conditionată de îndeplinirea continuă a cerintelor prevăzute la art. 10.
(2) Certificatele de atestare emise în baza Ordinului ministrului agriculturii, pădurilor, apelor si mediului nr. 681/2003 pentru aprobarea Metodologiei privind atestarea persoanelor fizice si juridice care efectuează studii de teren, elaborează documentatii tehnico-economice si execută lucrări de îmbunătătiri funciare în domeniul silvic si în baza Ordinului ministrului agriculturii, pădurilor si dezvoltării rurale nr. 88/2006 pentru aprobarea Normelor metodologice privind atestarea persoanelor juridice care efectuează proiectarea si/sau execută lucrări de îmbunătătiri funciare din domeniul silvic sunt valabile până la expirarea acestora.
(3) Persoanele fizice care detin certificat de atestare emis anterior intrării în vigoare a prezentelor norme metodologice si solicită înainte de expirarea termenului de valabilitate a acestuia obtinerea unui nou certificat de atestare, pentru aceleasi domenii si grupe pentru care s-a emis cel anterior, primesc certificatul respectiv doar pe baza unei cereri scrise, fără a fi necesar să se depună celelalte documente prevăzute la art. 13 si fără sustinerea examenului prevăzut la art. 16.
(4) Corespondenta dintre grupele de lucrări de îmbunătătiri funciare în domeniul silvic, pentru care au fost acordate certificatele de atestare prevăzute la alin. (2), este prevăzută în anexa nr. 5.
Art. 40. - O persoană fizică poate desfăsura activităti în domeniul si grupele de lucrări pentru care a fost atestată, în cadrul a cel mult două persoane juridice.
Art. 41. - (1) La cerere, în cadrul aceleiasi sedinte de atestare, se pot examina atât persoana fizică sau persoana care se află în situatia prevăzută la art. 10 alin. (2), după caz, cât si persoana juridică în cadrul căreia este încadrată aceasta, cu respectarea prevederilor prezentelor norme metodologice.
(2) În situatia prevăzută la alin. (1), examinarea persoanei juridice se realizează numai după ce Comisia de atestare a stabilit admiterea persoanei fizice.
Art. 42. - (1) Procedurile si formalitătile de autorizare prevăzute în prezentele norme metodologice pot fi îndeplinite prin intermediul punctului de contact unic, în conformitate cu prevederile Ordonantei de urgentă a Guvernului nr. 49/2009 privind libertatea de stabilire a prestatorilor de servicii si libertatea de a furniza servicii în România. Prevederile prezentului alineat se aplică în termen de 60 de zile de la data la care punctul de contact unic devine functional.
(2) În cazul în care este necesară verificarea legalitătii documentelor depuse în vederea autorizării, Comisia de atestare va contacta autoritătile competente din statul membru al Uniunii Europene, prin intermediul Sistemului de Informare în cadrul Pietei Interne (SIPI), în conformitate cu prevederile Ordonantei de urgentă a Guvernului nr. 49/2009.
Art. 43. - Persoanele care exercită activitatea de îmbunătătiri funciare din domeniul silvic cu titlu permanent în unul dintre statele membre ale Uniunii Europene pot presta în mod temporar sau permanent în România, după notificarea Comisiei de atestare.
Art. 44. - Anexele nr. 1-5 fac parte integrantă din prezentele norme metodologice.
Art. 45. - (1) Degradarea, distrugerea sau pierderea certificatului de atestare ori a parafei se declară, în scris, la Ministerul Mediului si Pădurilor, în termen de 48 de ore de la constatare si, totodată, va fi publicată în Monitorul Oficial al României, Partea a III-a, de către cel în cauză.
(2) După publicarea anuntului, prevăzută la alin. (1), Comisia de atestare eliberează un duplicat al certificatului de atestare sau aprobă, după caz, confectionarea unei noi parafe, pe baza unei cereri scrise, însotită de copia anuntului din Monitorul Oficial al României, Partea a III-a.
ANEXA Nr. 1
la normele metodologice
CERERE

pentru atestarea persoanelor fizice

(model)
Domnule presedinte,
Subsemnatul, ......................................., având cetătenia ........., cu domiciliul în ......................................................................, (adresa completă si nr. de telefon, eventual nr. de fax, pentru comunicare eficientă) posesor al diplomei de inginer în specializarea ..................................................., eliberată de ..................................................din localitatea ....................................., promotia .........., tara ....................................., solicit atestarea, în calitate de persoană fizică, în domeniul  ................., conform art. 5, si grupele de lucrări ....................................., conform art. 7 din Normele metodologice privind atestarea persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic, aprobate prin Ordinul ministrului mediului si pădurilor nr. 718/2010.

În sustinerea cererii anexez următoarele:
a) curriculum vitae;
b) lista lucrărilor realizate în domeniu si grupele de lucrări pentru care solicit atestarea;
c) acte de studii si, după caz, titluri stiintifice, în copie;
d) extras de pe carnetul de muncă în copie certificată de angajator/detinătorul carnetului;
e) certificatul de cazier judiciar.
Mentionez că îmi desfăsor activitatea la  ....................................., cu sediul în localitatea  ....................................., judetul/sectorul ......................................., str. .....................................nr. ......, telefon ........., fax ...................., unde am calitatea de .............. ................
Declar că am luat cunostintă de obligatiile ce îmi revin potrivit normelor metodologice mentionate mai sus.
Data...........................................
(semnătura)
Domnului presedinte al Comisiei de atestare a persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic.
ANEXA Nr. 2

la normele metodologice
CERERE

pentru atestarea persoanelor juridice
Nr........................./.............................
(model)

Domnule presedinte,
.................................................................. (denumirea persoanei juridice) , având sediul în ..................................................................................................(adresa completă), înregistrată la Oficiul Registrului Comertului cu nr. .........................., cod fiscal nr. .............................., telefon ............................., fax ............................, reprezentată prin ....................................................., în calitate de ................................................., solicită atestarea în calitate de persoană juridică în domeniul ............................... si grupele de lucrări ......................................, conform prevederilor art. 5, respectiv art. 7 din Normele metodologice privind atestarea persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic, aprobate prin Ordinul ministrului mediului si pădurilor nr. 718/2010.

În sustinerea cererii se anexează următoarele:
a) memoriu de activitate;
b) declaratie pe propria răspundere privind bonitatea societătii;
c) lista mijloacelor tehnice detinute;
d) copii de pe documentele de înfiintare ca persoană juridică;
e) copie de pe contractul individual de muncă pe durată nedeterminată pentru persoana fizică atestată*);
f) copia atestatului persoanei fizice.
Declarăm că am luat cunostintă de obligatiile ce ne revin potrivit prezentelor norme metodologice.
Data.........................................
(numele, prenumele, functia, semnătura si stampila)
Domnului presedinte al Comisiei de atestare a persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic.


*) Acest document poate lipsi în situatiile prevăzute la art. 10 alin. (2) din normele metodologice.
ANEXA Nr. 3

la normele metodologice
MINISTERUL MEDIULUI SI PĂDURILOR
CERTIFICAT DE ATESTARE

(model)

Nr.............................din......................

În baza Ordinului ministrului mediului si pădurilor nr. 718/2010 si în urma sustinerii examenului pentru atestarea persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic,

...............................................................................................................................(numele si prenumele persoanei fizice sau denumirea persoanei juridice), cu domiciliul/sediul în...................................................................................(adresa completă), înregistrată la Oficiul National al Registrului Comertului cu nr.......................................................................................(pentru persoanele juridice)  /CNP.....................................................................................(pentru persoanele fizice), este atestat în domeniile ...........................................................................................
Grupele de lucrări aferente domeniilor de activitate în care se acordă certificatul de atestare, conform art. 7 din Normele metodologice privind atestarea persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic, aprobate prin Ordinul ministrului mediului si pădurilor nr. 718/2010, sunt următoarele:
Valabil de la data ............................... până la data ......................................... (pentru persoane juridice)

	Presedintele Comisiei de atestare,

................................................
(numele si prenumele)
LS..................................
	Secretariatul Comisiei de atestare

................................................
(numele si prenumele)


ANEXA Nr. 4

la normele metodologice
PARAFA DE ATESTAT
(model)
	*)..............................................................................................................................................................................................

..................................................................................................................................................................................................
ATESTAT
de către Ministerul Mediului si Pădurilor prin Certificatul de atestare nr. ...... din .......... să efectueze proiectarea si/sau să execute lucrări de îmbunătătiri funciare din domeniul silvic.






*) Numele, prenumele si codul numeric personal ale persoanei fizice.
NOTĂ:
Dimensiunile parafei vor fi de 7 cm/4 cm.
ANEXA Nr. 5

la normele metodologice
CORESPONDENTA

dintre grupele de lucrări de îmbunătătiri funciare în domeniul silvic, cuprinse în certificatele de atestare emise anterior intrării în vigoare a prezentelor norme metodologice, si cele din certificatele care se emit în temeiul prezentelor norme
metodologice

	Grupele de lucrări de îmbunătătiri funciare în domeniul silvic, cuprinse în certificatele de atestare emise în temeiul Ordinului ministrului agriculturii, pădurilor, apelor si mediului nr. 681/2003 pentru aprobarea Metodologiei privind atestarea persoanelor fizice si juridice care efectuează studii de teren, elaborează documentatii tehnico-economice si execută lucrări de îmbunătătiri funciare în domeniul silvic
	Grupele de lucrări de îmbunătătiri funciare din domeniul silvic, cuprinse în Ordinul ministrului agriculturii, pădurilor si dezvoltării rurale nr. 88/2006 pentru aprobarea Normelor metodologice privind atestarea persoanelor fizice si juridice care efectuează proiectarea si/sau execută lucrări de îmbunătătiri funciare din domeniul silvic, precum si grupele de lucrări corespunzătoare prezentelor norme metodologice

	a) îndiguiri si regularizarea cursurilor de apă
	-

	b) amenajări de desecare si drenaj
	a) amenajări de desecare si drenaj, care au drept scop prevenirea si înlăturarea excesului de umiditate de la suprafata terenului si din sol, în vederea asigurării conditiilor favorabile de utilizare a terenurilor cu destinatie forestieră. Aceste amenajări cuprind lucrări de colectare, de transport si de evacuare in emisar a apei in exces.

	c) amenajări de combatere a eroziunii solului, în care se includ si lucrări pentru stingerea torentilor
	b) lucrări de combatere a eroziunii solului si de ameliorare a terenurilor afectate de alunecări. Aceste amenajări cuprind lucrări pentru protectia solului, regularizarea scurgerii apei pe versanti, stingerea formatiunilor torentiale, stabilizarea nisipurilor miscătoare.

	d) lucrări si măsuri pedoameliorative, asociate cu cele de combatere a eroziunii solului pe terenuri sărăturate, acide, pe terenuri poluate, degradate antropic si pe alte terenuri care si-au pierdut, total sau partial, capacitatea de productie, precum si stabilizarea nisipurilor mobile
	c) amenajări pedoameliorative pe terenurile sărăturate, acide si pe nisipuri, pe terenurile poluate, inclusiv cu reziduuri petroliere, pe haldele de la exploatările miniere, pe alte terenuri neproductive, cuprinzând si lucrările de nivelare-modelare, de scarificare, de afânare adâncă, rigole si santuri de scurgere a apei, arăturile în benzi cu coame, udările de spălare a sărurilor, aplicarea de amendamente, precum si îngrăsăminte, în scopul valorificării pentru silvicultură sau pentru cultura speciilor forestiere

	e) amenajări silvice de înfiintare a perdelelor forestiere de protectie si a plantatiilor forestiere antierozionale
	d) perdele forestiere de protectie a terenurilor agricole si plantatii pentru combaterea eroziunii solului

	f) amenajări de îmbunătătiri funciare, constând în solutii si lucrări noi, rezultate din activitatea de cercetare si din tehnica noua
	e) alte solutii tehnice si lucrări noi, rezultate din activitatea de cercetare silvică


